Zene.hu - Ibolya nap és Húsvéti sokadalom a Gödöllői Királyi Kastélyban!
Április 21-én és 22-én ünnepi programok sokaságával várják a családokat Gödöllőre.
Idén immár tizenketeddik alkalommal kerül megrendezésre húsvét vasárnap és hétfőn szezonnyitó családi rendezvény, az Ibolya Nap. A rendezvény évről évre sok látogatót vonz, amely nem csak a festői környezetnek, hanem a családias, vidám hangulatú programoknak is köszönhető. Húsvét vasárnap Erzsébet királyné kedvenc virága jegyében zajlanak a programok, Húsvét hétfőn pedig színes, hagyományőrző programokkal várják a látogatókat.
Április 21-én 10 órakor veszi kezdetét az Ibolya nap nevű rendezvény, Erzsébet királyné köszönti a vendégeket, majd igazi királyi fogadtatásban részesülhetnek az érdeklődők, hiszen „Erzsébet királyné” cercle-t tart a kastély Dísztermében. Ezt követően számos előadáson vehetnek részt a kastélyba látogatók. „Hétfejű tündér” Lázár Ervin remek darabját Balogh Bodor Attila átdolgozásában a MultiTalent Studió mutatja be, lesz zenés-táncos műsor, majd Halmos Mónika mesél fűben-fában található finomságokról. A kastély Pálmaházában igazi illattúrán lehet részt venni, a díszudvaron pedig a Versévszakok, magyar költők műveinek felszanálásával, zenés előadással zárulnak a programok.
A szervezők természetesen nem csak az előadások és a programok során gondoltak minden korosztályra. Napközben kézműves foglalkozások, interaktív játékok, tojásfestés berzseléssel, gyapjúbárány készítés, Hordólovaglás, busóteke, memória-láda, húsvéti kisállat simogató várja majd a gyermekeket. Ezen kívül pedig Kézművesek és iparművészek vására, Pálmaház Kertészet húsvéti virágvására és virágkonyha programja, Ibolyaszappan készítő bemutató, különböző tájegységek húsvéti tojásjátékai kicsiknek és nagyoknak, valamint egész napos kintorna muzsikával várják a látogatókat.
A programon való részvétel 500 Ft/fő értékű sétálójeggyel lehetséges, mely érték levásárolható a kastély állandó kiállításának belépőjegyéből, kávézói fogyasztásból, valamint az ajándékboltban és a nosztalgia fotóműteremben. Kapunyitás mindkét nap 10 órakor.